X'inhi l-Istrateġija l-ġdida tal-UE dwar iċ-Ċibersigurtà? L-Istrateġija l-ġdida dwar iċ-Ċibersigurtà għandha l-għan li tissalvagwardja Internet globali u miftuħ billi tisfrutta u ssaħħaħ l-għodod u r-riżorsi kollha biex tiżgura s-sigurtà u tipproteġi l-valuri Ewropej u d-drittijiet fundamentali ta' kulħadd. X'hemm ġdid f'din l-Istrateġija dwar iċ-Ċibersigurtà? L-inizjattivi strateġiċi jinkludu: Xi tfisser “Tarka Ċibernetika”? L-UE teħtieġ mezz aġli biex tidentifika u tipproteġi ruħha minn attakki ċibernetiċi. Bħalissa ċ-Ċentri tal-Kondiviżjoni u tal-Analiżi tal-Informazzjoni (ISAC) jgħinu lill-partijiet ikkonċernati fl-industrija u lill-awtoritajiet pubbliċi jiskambjaw bejniethom informazzjoni dwar it-theddid. Iżda jeħtieġ ukoll li nsegwu b'mod kostanti n-networks u s-sistemi tal-kompjuter biex jiġu identifikati intrużjonijiet u anomaliji f'ħin reali. Ħafna kumpaniji privati, organizzazzjonijiet pubbliċi u awtoritajiet nazzjonali jagħmlu dan permezz taċ-Ċentri tal-Operazzjonijiet tas-Sigurtà. Dan huwa xogħol impenjattiv u rapidu ħafna, u għalhekk l-IA u b'mod partikolari t-tekniki tat-tagħlim awtomatiku jistgħu jipprovdu appoġġ imprezzabbli għall-prattikanti. Il-Kummissjoni tipproponi li tibni network ta' Ċentri tal-Operazzjonijiet tas-Sigurtà madwar l-UE u li tappoġġa t-titjib taċ-ċentri eżistenti u t-twaqqif ta' oħrajn ġodda. Se tappoġġa wkoll it-taħriġ u l-iżvilupp tal-ħiliet tal-persunal li jopera dawn iċ-ċentri. Dan in-network se jipprovdi twissijiet f'waqthom dwar inċidenti taċ-ċibersigurtà lill-awtoritajiet u lill-partijiet ikkonċernati kollha, inkluża l-Unità Ċibernetika Konġunta, jiġifieri se jaħdem bħala katina ta' torrijiet tal-għassa. X'inhi l-Unità Ċibernetika Konġunta u għalfejn għandna bżonnha? Il-President tal-Kummissjoni talbet għal Unità Ċibernetika Konġunta fil-linji gwida politiċi tagħha fl-2019. Din l-Unità kellha timla l-lakuni u tagħti spinta sinifikanti biex tissaħħaħ il-kooperazzjoni eżistenti bejn l-istituzzjonijiet, il-korpi u l-aġenziji tal-UE fil-każ li diversi komunitajiet ċibernetiċi jkollhom jaħdmu mill-qrib flimkien kontra ċiberinċidenti u theddidiet transkonfinali kbar. L-ewwel nett, kellha tipprovdi spazju għall-komunitajiet ċivili, diplomatiċi, tal-infurzar tal-liġi u taċ-ċibersigurtà tad-difiża biex jaħdmu flimkien. It-tieni, kellha tagħti lill-partijiet ikkonċernati taċ-ċibersigurtà punt fokali biex tinqasam l-informazzjoni dwar it-theddid. Il-Kummissjoni hija impenjata li żżid ir-riżorsi u l-kapaċitajiet disponibbli għaċ-ċibersigurtà fil-livell tal-UE biex tindirizza t-theddid li jevolvi, u li tuża riżorsi addizzjonali bħal dawn biex tikkontribwixxi għal-ħidma tal-Unità Ċibernetika Konġunta. X'ammont ta' investiment huwa ppjanat għaċ-ċibersigurtà? Il-finanzjament tal-UE fil-Qafas Finanzjarju Pluriennali 2021-2027 huwa previst għaċ-ċibersigurtà taħt il-Programm Ewropa Diġitali u għar-riċerka dwar iċ-ċibersigurtà taħt Orizzont Ewropa, b'enfasi speċjali fuq l-appoġġ għan-negozji żgħar u medji (SME). Dan il-finanzjament jista' jilħaq EUR 2 biljun f'kollox, flimkien ma' investiment mill-Istati Membri u l-industrija. L-investimenti fil-katina kollha tat-teknoloġija diġitali għandhom jilħqu mill-inqas l-20% tal-ammont ta' EUR 672 biljun li tiswa l-Faċilità għall-Irkupru u r-Reżiljenza magħmula minn għotjiet u self, jiġifieri EUR 134.5 biljun. Il-Fond Ewropew għad-Difiża (EDF) se jappoġġa soluzzjonijiet Ewropej għaċ-ċiberdifiża. L-UE kif se tavvanza ċiberspazju globali, miftuħ, stabbli u sigur? L-UE se żżid il-ħidma tagħha biex issaħħaħ l-ordni globali bbażat fuq ir-regoli, tippromwovi s-sigurtà internazzjonali u l-istabbiltà fiċ-ċiberspazju, u tipproteġi d-drittijiet tal-bniedem u l-libertajiet fundamentali online. Hija se tavvanza normi u standards internazzjonali li jirriflettu dawn il-valuri ċentrali tal-UE, billi taħdem mas-sħab internazzjonali tagħha fin-Nazzjonijiet Uniti u fora rilevanti oħra. Barra minn hekk, l-UE se tkompli ssaħħaħ is-Sett ta' Għodod taċ-Ċiberdiplomazija tagħha u żżid l-isforzi għall-bini tal-kapaċità ċibernetika fil-pajjiżi sħab billi tiżviluppa Aġenda tal-UE għall-Bini tal-Kapaċità Ċibernetika Esterna. Id-djalogi ċibernetiċi ma' pajjiżi terzi, organizzazzjonijiet reġjonali u internazzjonali kif ukoll il-komunità ta' diversi partijiet interessati se jiġu intensifikati. Għaliex il-Kummissjoni qed tipproponi Direttiva NIS ġdida? It-trasformazzjoni diġitali tas-soċjetà, li ġiet intensifikata ħafna matul il-kriżi tal-coronavirus, espandiet ix-xenarju tat-theddid u qed toħloq sfidi ġodda, li jeħtieġu reazzjonijiet adattati u innovattivi. Sabiex tkun tista' tanalizza l-impatt u tidentifika n-nuqqasijiet tad-Direttiva NIS attwali, il-Kummissjoni wettqet konsultazzjoni estensiva mal-partijiet ikkonċernati u identifikat il-kwistjonijiet ewlenin li ġejjin: (1) livell insuffiċjenti ta' reżiljenza ċibernetika fin-negozji li joperaw fl-UE; (2) reżiljenza inkonsistenti fost l-Istati Membri u s-setturi; u (3) fehim komuni insuffiċjenti tat-theddidiet u l-isfidi ewlenin fost l-Istati Membri u nuqqas ta' rispons konġunt għall-kriżijiet. Liema huma l-elementi ewlenin tal-proposta tal-Kummissjoni? Il-proposta l-ġdida tal-Kummissjoni għandha l-għan li tindirizza n-nuqqasijiet tad-Direttiva NIS preċedenti. Il-proposta tal-Kummissjoni twessa' l-kamp ta' applikazzjoni tad-Direttiva NIS attwali billi żżid setturi ġodda abbażi tal-kritikalità tagħhom għall-ekonomija u s-soċjetà, u billi ddaħħal limitu massimu ċar għad-daqs, b'mod li l-kumpaniji kollha medji u kbar f'setturi magħżula jiġu inklużi fil-kamp ta' applikazzjoni. Fl-istess ħin, tħalli ċerta flessibbiltà għall-Istati Membri biex jidentifikaw entitajiet iżgħar bi profil għoli ta' riskju għas-sigurtà. Il-proposta telimina wkoll id-distinzjoni bejn l-operaturi ta' servizzi essenzjali u l-fornituri ta' servizzi diġitali. Il-proposta ssaħħaħ u tissimplifika r-rekwiżiti ta' sigurtà u rappurtar għall-kumpaniji. Barra minn hekk, il-Kummissjoni qed tipproponi li tindirizza s-sigurtà tal-ktajjen tal-provvista u r-relazzjonijiet mal-fornituri. Fil-livell Ewropew, il-proposta ssaħħaħ iċ-ċibersigurtà tal-katina tal-provvista għat-teknoloġiji ewlenin tal-informazzjoni u tal-komunikazzjoni. L-Istati Membri, f'kooperazzjoni mal-Kummissjoni u l-Aġenzija tal-Unjoni Ewropea għaċ-Ċibersigurtà (ENISA), jistgħu jwettqu valutazzjonijiet koordinati tar-riskju ta' ktajjen tal-provvista kritiċi, xogħol li jibni fuq l-approċċ meħud fil-kuntest tar-Rakkomandazzjoni tal-Kummissjoni dwar iċ-Ċibersigurtà tan-networks 5G, li kien approċċ li rnexxa. Il-proposta ddaħħal miżuri superviżorji aktar stretti għall-awtoritajiet nazzjonali u rekwiżiti ta' infurzar aktar stretti u għandha l-għan li tarmonizza r-reġimi ta' sanzjonijiet fost l-Istati Membri. Il-proposta ssaħħaħ ukoll ir-rwol tal-Grupp ta' Kooperazzjoni u ttejjeb il-qsim ta' informazzjoni u l-kooperazzjoni bejn l-awtoritajiet tal-Istati Membri. Liema setturi u tipi ta' entitajiet se tkopri l-proposta tal-Kummissjoni? Il-proposta tal-Kummissjoni tkopri s-setturi u s-sottosetturi li ġejjin: X'inhuma l-passi li jmiss? Il-proposta se tkun soġġetta għal negozjati bejn il-koleġiżlaturi, jiġifieri l-Kunsill tal-Unjoni Ewropea u l-Parlament Ewropew. Ladarba jintlaħaq qbil dwar il-proposta u din tiġi adottata, l-Istati Membri ikollhom mbagħad jittrasponu d-Direttiva NIS 2 fi żmien 18-il xahar mid-dħul fis-seħħ tagħha. Il-Kummissjoni għandha tirrevedi perjodikament id-Direttiva u tirrapporta għall-ewwel darba 54 xahar wara d-dħul fis-seħħ tagħha. Liema huma s-sejbiet ewlenin tar-rieżami tar-Rakkomandazzjoni tal-Kummissjoni? Ir-rieżami juri li l-Istati Membri apprezzaw ħafna l-proċess mibdi mir-Rakkomandazzjoni tal-Kummissjoni ta' Marzu 2019 dwar iċ-ċibersigurtà tan-networks 5G u huma ħerqana li jkomplu l-ħidma koordinata fuq dan is-suġġett fil-livell tal-UE. Is-Sett ta' għodod ta' miżuri ta' mitigazzjoni tqies bħala strument utli li jipprovdi gwida komprensiva, abbażi ta' riskji u metodoloġija oġġettiva. Ir-rieżami juri wkoll li l-biċċa l-kbira tal-Istati Membri għamlu aktar progress fl-implimentazzjoni tal-miżuri tas-Sett ta' Għodod fil-livell nazzjonali minn mindu ġie ppubblikat ir-rapport ta' progress f'Lulju 2020. Għalkemm il-proċessi nazzjonali għadhom għaddejjin, il-biċċa l-kbira tal-Istati Membri jinsabu fit-triq it-tajba biex ilestuhom fix-xhur li ġejjin. Madankollu, jeżistu xi differenzi bejn il-miżuri individwali. Fejn jinsabu l-Istati Membri fl-implimentazzjoni tal-miżuri tas-Sett ta' Għodod? Minn mindu ġie ppubblikat ir-rapport ta' progress f'Lulju 2020, il-biċċa l-kbira tal-Istati Membri għamlu aktar progress fl-implimentazzjoni tal-miżuri tas-Sett ta' Għodod fil-livell nazzjonali. B'mod ġenerali, kważi l-Istati Membri kollha stmaw li kienu se jlestu l-proċess ta' implimentazzjoni, li jinsab għaddej bħalissa, sa nofs l-2021. Madankollu, għadd ta' oqsma jeħtieġu attenzjoni speċifika u ċerti Stati Membri għadhom ma kkomunikawx pjanijiet ċari fir-rigward ta' ċerti miżuri. Speċifikament: X'inhuma l-passi li jmiss fil-proċess ta' koordinazzjoni tal-UE dwar iċ-ċibersigurtà tan-networks 5G? Il-Kummissjoni tappella lill-Istati Membri biex ilestu l-implimentazzjoni tal-miżuri ewlenin tas-Sett ta' Għodod sat-tieni trimestru tal-2021 u biex jiżguraw li r-riskji identifikati jkunu ġew mitigati b'mod adegwat u koordinat, b'mod partikolari sabiex jiġi minimizzat l-esponiment għall-fornituri ta' riskju għoli u tiġi evitata d-dipendenza fuq dawn il-fornituri. Dawn huma xi azzjonijiet konkreti: X'hemm ġdid fil-proposta tal-lum? L-infrastrutturi, in-networks u l-operaturi li jipprovdu servizzi essenzjali huma kulma jmur aktar konnessi. Dan ifisser li n-nuqqasijiet f'negozju wieħed f'settur wieħed jistgħu joħolqu tfixkil f'ħafna setturi ekonomiċi oħra fis-suq intern kollu. Il-proposta għal Direttiva dwar ir-reżiljenza ta' entitajiet kritiċi twessa' l-kamp ta' applikazzjoni tar-regoli eżistenti tal-UE dwar l-infrastruttura kritika. Issa huma koperti għaxar setturi: l-enerġija, it-trasport, is-settur bankarju, l-infrastrutturi tas-swieq finanzjarji, is-saħħa, l-ilma tax-xorb, l-ilma mormi, l-infrastruttura diġitali, l-amministrazzjoni pubblika u l-ispazju, filwaqt li r-regoli eżistenti tal-UE japplikaw biss għas-setturi tal-enerġija u tat-trasport. Il-proposta ddaħħal ukoll regoli ġodda biex tissaħħaħ ir-reżiljenza tal-entitajiet kritiċi: X'tipi ta' riskji qed timmira li tindirizza l-proposta? Il-proposta hija tat-tip li tkopri “il-perikli kollha”, jiġifieri tkopri r-riskji kollha naturali u dawk ikkawżati mill-bniedem, inklużi inċidenti, diżastri naturali, theddid antagonistiku, inklużi reati terroristiċi, u emerġenzi tas-saħħa pubblika, inklużi pandemiji bħal dik li qed tiffaċċja l-Ewropa llum. Dan huwa approċċ differenti mid-Direttiva dwar l-Infrastruttura Kritika Ewropea, li kienet iffukata primarjament fuq it-terroriżmu. X'tipi ta' obbligi se timponi fuq l-Istati Membri? L-Istati Membri jkollhom bżonn jadottaw strateġija biex jiżguraw ir-reżiljenza tal-entitajiet kritiċi, iwettqu valutazzjoni tar-riskju tal-perikli kollha u jaħtru awtorità/awtoritajiet kompetenti u punt ta' kuntatt nazzjonali. Abbażi tal-valutazzjoni tar-riskju, kull Stat Membru jkollu jidentifika entitajiet kritiċi f'setturi differenti. Hemm ukoll dispożizzjonijiet għal kooperazzjoni Ewropea aħjar. X'tipi ta' obbligi se timponi fuq l-entitajiet? Minbarra l-valutazzjoni tar-riskju nazzjonali mwettqa mill-awtoritajiet nazzjonali, l-entitajiet kritiċi jkunu obbligati li jwettqu valutazzjoni tar-riskju tagħhom stess. Din il-valutazzjoni fil-livell tal-entità jkollha bżonn tkopri kemm ir-riżultati tal-valutazzjoni tar-riskju fil-livell nazzjonali kif ukoll il-kundizzjonijiet u l-ispeċifiċitajiet lokali. Abbażi ta' dan, ikollhom bżonn jieħdu miżuri tekniċi u organizzattivi biex itejbu r-reżiljenza tagħhom. Ikollhom ukoll jipprovdu informazzjoni dwar inċidenti u inċidenti potenzjali lill-awtoritajiet kompetenti. Stqarrija għall-istampa: Strateġija ġdida tal-UE dwar iċ-Ċibersigurtà u regoli ġodda biex l-entitajiet kritiċi fiżiċi u diġitali jsiru aktar reżiljenti Skeda informattiva dwar l-Istrateġija l-ġdida tal-UE dwar iċ-Ċibersigurtà Skeda informattiva dwar il-Proposta għal Direttiva dwar miżuri għal livell għoli komuni ta' ċibersigurtà madwar l-Unjoni (Direttiva NIS riveduta) Skeda informattiva dwar iċ-Ċibersigurtà: Azzjoni Esterna tal-UE Proposta għal Direttiva dwar miżuri għal livell għoli komuni ta' ċibersigurtà madwar l-Unjoni (Direttiva NIS riveduta jew “NIS 2”) Proposta għal Direttiva dwar ir-reżiljenza ta' entitajiet kritiċi (ara wkoll l-Anness 1 tal-proposta, kif ukoll il-valutazzjoni tal-impatt u s-sommarju tagħha) L-Unjoni tas-Sigurtà Ewropea Valutazzjoni tal-impatt dwar id-Direttiva NIS riveduta (“NIS 2”) Aktar dwar iċ-Ċibersigurtà Aktar dwar id-Direttiva NIS